HJK:ssa viime kaudella loistanut hyökkääjä siirtyy turkulaisseuraan.

Jalkapalloliigan turkulaisseura Inter on solminut loppukauden mittaisen pelaajasopimuksen laitahyökkääjä Erfan Zenelin kanssa. Zeneli, 29, on edustuskelpoinen elokuussa.

Zeneli siirtyi talvella HJK:sta Kazakstanin liigan Shahtar Karagandaan, mutta purki sopimuksensa kesäkuussa pelattuaan 14 ottelua kevään aikana. Hän oli viime kaudella HJK:n kärjessä sekä maaleissa että maalisyötöissä, ja kaikkiaan hän on pelannut kotimaan liigassa 199 ottelua ja tehnyt 38 maalia. A-maaotteluita hänellä on kuusi.

– Erfan tuo Interiin sellaista erikoisosaamista, jota meiltä on tällä kaudella puuttunut. Hän on pelaajana erityyppinen kuin meidän muut laitapelaajat ja lisäksi hän on tietysti hyvä erikoistilanteiden antajana, liigassa kymmenentenä olevan Interin valmentaja Jami Wallenius kertoo tiedotteessa.